პლასიდო დომინგო
ხოსე პლადისო დომინგო ემბილი, (ესპანური წარმოთქმა: [xoˈse ˈplaθiðo doˈmiŋɡo emˈbil]; დ. 21 იანვარი, 1941),, ცნობილი, როგორც პლასიდო დომინგო (ესპ. Plácido Domingo) — ესპანელი ტენორი და დირიჟორი. ჩაწერილი აქვს ასზე მეტი სრული ოპერა და გამორჩეულია მრავალი ენის ფლობით და ამ ენებზე არიების შესრულებით. მის მიერ განსახიერებული ოტელო ითვლება ყველაზე აღიარებულად. 2010-იანების დასაწყისში მან აგრეთვე ბარიტონული პარტიების შესრულება დაიწყო. მთლიანობაში შესრულებული აქვს 147 როლი. მსოფლიო წარმატება აგრეთვე მოიპოვა, როგორც ერთ-ერთმა სამი ტენორიდან, რომელთა შორის აგრეთვე იყვნენ ხოსე კარერასი და ლუჩანო პავაროტი. ამ შემადგენლობით სამეული დროდადრო გამოდიოდა 1990 წლიდან. მათი სადებიუტო საკონცერტო ალბომი იქცა ყველა დროის ყველაზე გაყიდვად კლასიკურ ალბომად.